王獻之洛神賦帖贊
作者：岳珂
朝代：宋

paragraphs: 慶雲絢彩，河漢縈之。
列星垂天，日月明之。
先民授能，維聖成之。
英英後先，疇其勝之。
有晉大令，父而兄之。
一門擅奇，世共稱之。
小楷之傳，抑更精之。
芝靈葩奇，杳莫名之。
賜書官奴，既準繩之。
洛神出藍，而復青之。
閲幾何年，劫火經之。
鬼神護持，莫憑凌之。
煌煌炎圖，帝中興之。
嚴除清廂，又南榮之。
翰權墨衡，千古程之。
神覽睿藻，二難并之。
一真既藏，大訓形之。
流秘下方，萬目驚之。
或軼或傳，式經營之。
十閲歲華，迄克膺之。
竭橐以酬，尚或矜之。
恍然舊觀，緘且縢之。
有煒廟瑟，天球鳴之。
鄙俚混淆，敢曰聲之。
金籥玉箋，謹毖扃之。
咨爾子孫，思供承之。